केरल भाजपा को मिली धमकी भरी चिट्‌ठी; कुछ दिन पहले इंटेलिजेंस रिपोर्ट भी लीक हुई थी
Threatening Letter Received by Kerala BJP Chief Ahead of PM Narendra Modi's Visit PM नरेंद्र मोदी 24 अप्रैल से केरल के दो दिन के दौरे पर जा रहे हैं। उनके दौरे से पहले केरल भाजपा अध्यक्ष के. सुरेंद्रन को एक धमकीभरा लेटर मिला है
प्रधानमंत्री नरेंद्र मोदी 24 अप्रैल को केरल जाएंगे। उनके दौरे से पहले केरल भाजपा अध्यक्ष के. सुरेंद्रन को धमकीभरा लेटर मिला है। लेटर में प्रधानमंत्री के कार्यक्रम के दौरान मानव बम से हमले की धमकी दी गई है। लेटर मलयालम में है। इसमें कहा गया है कि मोदी का हाल राजीव गांधी जैसा होगा। बता दें कि 21 मई 1991 को तमिलनाडु के श्रीपेरंबुदुर में राजीव गांधी की हत्या कर दी गई थी।
सुरेंद्रन ने कहा, हमने पुलिस को धमकी भरा पत्र सौंप दिया है। चौंकाने वाली बात है कि ADGP इंटेलिजेंस की 49 पन्नों की एक खुफिया रिपोर्ट भी कुछ दिन पहले मीडिया में लीक हुई है। रिपोर्ट में ड्यूटी पर तैनात अधिकारियों के नाम, उनकी भूमिका, PM के विस्तृत कार्यक्रम चार्ट सहित अन्य मामलों की डिटेल दी गई है।
रिपोर्ट में राज्य में आतंकवादी और राष्ट्र विरोधी ताकतों की उपस्थिति का उल्लेख किया गया है, जो चौंकाने वाला है। ऐसे समय में प्रधानमंत्री को धमकी मिलना सुरक्षा पर सवाल खड़ा करता है।
भाजपा मुख्यालय को 17 अप्रैल को मिला लेटर
केरल भाजपा अध्यक्ष के. सुरेंद्रन के मुताबिक, उन्हें 17 अप्रैल को मिला लेटर केरल पुलिस को सौंप दिया है। इसे भेजने वाले का नाम एनार्कुलम निवासी जोसेफ जॉनी है। हालांकि, पुलिस की पूछताछ में जॉनी ने ऐसी चिट्‌ठी भेजने से इनकार किया है। हालांकि पुलिस ने एहतियातन सुरक्षा बढ़ा दी है। राज्य में हाई अलर्ट जारी कर दिया गया है।
पते पर मिले व्यक्ति की लिखावट अलग
पुलिस ने बताया, धमकी भरे लेटर में जिस एड्रेस का जिक्र किया गया है, वहां पर एक व्यक्ति मिला। उसे लेटर के बारे में कुछ नहीं पता था। लेटर की बात सुनकर वह काफी डर गया। पुलिस ने उनकी लिखावट का मिलान किया। दोनों मैच नहीं हुए। जॉनी ने कहा हो सकता है कि धमकी देने के पीछे कोई ऐसा व्यक्ति हो जो मुझे फंसाना चाहता हो।
पुलिस ने बताया, धमकी भरा लेटर भेजने वाले ने उसके झूठे पते का इस्तेमाल किया है। पुलिस इस मामले में पूछताछ कर रही है। जॉनी के परिवार ने कहा कि उन्हें इलाके के एक अन्य व्यक्ति पर शक है। एक चर्च से संबंधित किसी मामले को लेकर उनका उस व्यक्ति से कुछ विवाद है।
24 अप्रैल से PM का 8 शहरों का दौरा
PM मोदी 24 अप्रैल से 8 शहरों के सात कार्यक्रमों में हिस्सा लेंगे। PMO की ओर से जारी शेड्यूल के मुताबिक मोदी सोमवार से 36 घंटे के भीतर 8 शहरों में 5,300 किलोमीटर से अधिक की यात्रा करेंगे। 24 अप्रैल को PM दिल्ली से मध्य प्रदेश, फिर दक्षिण में केरल, उसके बाद पश्चिम में केंद्र शासित प्रदेश दादरा और नगर हवेली और दमन और दीव की यात्रा करेंगे।
PM दिल्ली से खजुराहो जाएंगे और करीब 500 किलोमीटर की दूरी तय करेंगे। यहां से वह राष्ट्रीय पंचायती राज दिवस कार्यक्रम में हिस्सा लेने के लिए रीवा जाएंगे। इसके बाद, वह वापस खजुराहो आएंगे। इस दौरान वह लगभग 280 किमी की दूरी तय करेंगे।
खजुराहो से कोच्चि जाएंगे
खजुराहो के बाद मोदी यूथ कॉन्क्लेव में भाग लेने के लिए केरल के कोच्चि रवाना होंगे। इस दौरान वे करीब 1,700 किमी की हवाई यात्रा करेंगे। इसके बाद मंगलवार की सुबह मोदी करीब 190 किलोमीटर की दूरी तय करते हुए कोच्चि से तिरुवनंतपुरम जाएंगे। वहां PM वंदे भारत एक्सप्रेस ट्रेन को हरी झंडी दिखाएंगे। इसके बाद विभिन्न प्रोजेक्ट का लोकार्पण और शिलान्यास भी करेंगे।
सूरत से सिलवासा होंगे रवाना
इसके बाद PM गुजरात के सूरत रवाना होंगे। वहां से सिलवासा जाएंगे। इस दौरान वे करीब 1,570 किलोमीटर की दूरी तय करेंगे। सिलवासा में मोदी नमो मेडिकल कॉलेज का दौरा करेंगे और विभिन्न प्रोजेक्ट्स का लोकार्पण करेंगे। इसके बाद वह देवका समुद्री तट के उद्घाटन के लिए दमन जाएंगे, जिसके बाद वह करीब 110 किमी की दूरी तय कर सूरत जाएंगे। सूरत से वो 940 किलोमीटर की यात्रा कर वापस दिल्ली आएंगे।
प्रधानमंत्री मोदी से जुड़ी ये खबर भी पढ़ें...
मध्यप्रदेश में अब नहीं दिखेंगे डीजल रेल इंजन:सौ प्रतिशत इलेक्ट्रिफिकेशन पूरा, PM नरेंद्र मोदी रीवा में करेंगे 7573 करोड़ की योजनाओं का शिलान्यास
प्रधानमंत्री नरेन्द्र मोदी का 24 अप्रैल को रीवा आएंगे। वे यहां SAF मैदान में आयोजित होने वाले राष्ट्रीय पंचायती राज दिवस के दिन मोदी 7573 करोड़ की योजनाओं का शिलान्यास करेंगे। वहीं दूसरी तरफ रेलवे को भी कई सौगात देंगे। पढ़ें पूरी खबर...